Rebels sit Highlanders ore aanDie Melbourne Rebels het vir die eerste keer sedert 2015 ’n Nieu-Seelandse span geklop. Foto: Facebook. Die geluk was dié keer nie aan die Highlanders se kant nie. Ná die Nieu-Seelanders in hul afgelope twee kragmetings ’n haas uit die hoed gepluk het om ’n agterstand in ’n uiteindelike sege om te skakel, het die span van Melbourne hulle vandag ontspoor. Die Rebels het vir die eerste keer sedert 2015 ’n Nieu-Seelandse span ore aangesit om met 24-19 te wen. Tom English het twee keer agter die Highlanders se doellyn gekuier. Toegegee, Ben Smith en Luke Whitelock is ruskans gegee, maar die Rebels was die beter span op die veld. Quade Cooper het ’n sleutelrol in ’n paar van die Australiërs se drieë vertolk, terwyl Will Genia sy gewone veglustige self was. Die Rebels het ’n rustydvoorsprong van 19-12 geniet en ten spyte van ’n Highlanders-drie laat in die tweede helfte, het die Australiërs genoeg gedoen om die wedstryd te wen. Die Highlanders speel volgende Vrydag in Wellington teen die Hurricanes (wat pas die Brumbies geklop het), terwyl die Rebels in ’n Aussie-derby teen die einste Brumbies in aksie sal wees. Rebels: Drieë: Tom English (2), Jack Maddocks, Bill Meakes. Doelskoppe: Quade Cooper. Highlanders: Drieë: Shannon Fizell, Siate Tokolahi, Jackson Hempo. Doelskoppe: Bryn Gartland, Marty Banks.